ddrg/super_eurlex huggingface dataset:
Απόφαση της Επιτροπής

της 23ης Οκτωβρίου 2002

σχετικά με μια αίτηση εξαίρεσης που υπέβαλε η Γερμανία δυνάμει του άρθρου 8 παράγραφος 2 στοιχείο γ) της οδηγίας 70/156/ΕΟΚ του Συμβουλίου περί προσεγγίσεως των νομοθεσιών των κρατών μελών που αφορούν στην έγκριση τύπου των μηχανοκίνητων οχημάτων και των ρυμουλκουμένων τους

[κοινοποιηθείσα υπό τον αριθμό Ε(2002) 3977]

Το κείμενο στη γερμανική γλώσσα είναι το μόνο αυθεντικό

(2002/843/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/156/EΟΚ του Συμβουλίου, της 6ης Φεβρουαρίου 1970, για την προσέγγιση των νομοθεσιών των κρατών μελών σχετικά με την έγκριση τύπου των μηχανοκίνητων οχημάτων και των ρυμουλκουμένων τους(1), όπως τροποποιήθηκε τελευταία από την οδηγία 2001/116/EΚ της Επιτροπής(2), και ιδίως το άρθρο 8 παράγραφος 2 στοιχείο γ),

Εκτιμώντας τα ακόλουθα:

(1) Η αίτηση εξαίρεσης που υπέβαλε η Γερμανία στις 6 Αύγουστος 2002, την οποία παρέλαβε η Επιτροπή στις 19 Αύγουστος 2002, περιείχε τις πληροφορίες που απαιτεί το άρθρο 8 παράγραφος 2 εδάφιο γ της οδηγίας 70/156/EΟΚ.

(2) Η αίτηση αφορά την εγκατάσταση, σ' ένα τύπο οχήματος της κατηγορίας Μ1, φανών που λειτουργούν με τρόπο ώστε να φωτίζονται οι στροφές. Ο φωτισμός των στροφών είναι μια λειτουργία η οποία αποσκοπεί στην εξασφάλιση βελτιωμένου φωτισμού της οδού στις στροφές.

(3) Είναι βάσιμοι οι λόγοι που αναφέρονται στην αίτηση, σύμφωνα με τους οποίους αυτοί οι τύποι οχημάτων πληρούν τις απαιτήσεις του παραρτήματος IV της οδηγίας 70/156/EΟΚ, εκτός από την οδηγία 76/756/EΟΚ της 27ης Ιουλίου 1976, περί προσεγγίσεως των νομοθεσιών των κρατών μελών που αφορούν στην τοποθέτηση των διατάξεων φωτισμού και φωτεινής σηματοδοτήσεως των οχημάτων με κινητήρα και των ρυμουλκουμένων τους(3), όπως τροποποιήθηκε τελευταία από την οδηγία 97/28/EΚ της Επιτροπής(4).

(4) Η περιγραφή των δοκιμών, τα αποτελέσματα και η συμμόρφωσή τους με τον κανονισμό αριθ. 48 της ΟΕΕ/ΗΕ, όπως τροποποιήθηκε πρόσφατα, εξασφαλίζουν ικανοποιητικό επίπεδο ασφάλειας.

(5) Η σχετική κοινοτική οδηγία θα τροποποιηθεί για να επιτραπεί η εγκατάσταση τέτοιων φανών φωτισμού των στροφών.

(6) Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής για την προσαρμογή στην τεχνική πρόοδο, που έχει συσταθεί βάσει της οδηγίας 70/156/EΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα απόφαση εγκρίνεται η αίτηση που υποβλήθηκε από τη Γερμανία για τη χορήγηση εξαίρεσης σχετικά με την έγκριση και την κυκλοφορία στην αγορά ενός τύπου οχήματος της κατηγορίας Μ1 εξοπλισμένου με φανούς φωτισμού των στροφών σύμφωνα με τα σχέδια διατάξεων της ΟΕΕ/ΗΕ.

Άρθρο 2

Η εγκυρότητα των εγκρίσεων που χορηγούνται σύμφωνα με την παρούσα απόφαση αρχίζει να ισχύει την 1η Οκτωβρίου 2002 και λήγει την 30ή Σεπτεμβρίου 2004.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 23 Οκτωβρίου 2002.

Για την Επιτροπή

Erkki Liikanen

Μέλος της Επιτροπής

(1) ΕΕ L 42 της 23.2.1970, σ. 1.

(2) ΕΕ L 18 της 21.1.2002, σ. 1.

(3) ΕΕ L 262 της 27.9.1976, σ. 1.

(4) ΕΕ L 171 της 30.6.1997, σ. 1.
Απόφαση της Επιτροπής

της 13ης Μαρτίου 2002

σχετικά με την αναγνώριση της δημιουργίας και της ικανοποιητικής θέσης σε λειτουργία του ισραηλινού συστήματος παρακολούθησης της ορθής εργαστηριακής πρακτικής (ΟΕΠ)

(2002/227/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 1999/662/ΕΚ του Συμβουλίου, της 19ης Ιουλίου 1999, σχετικά με τη σύναψη συμφωνίας μεταξύ της Ευρωπαϊκής Κοινότητας και του Κράτους του Ισραήλ για την αμοιβαία αναγνώριση των αρχών της ορθής εργαστηριακής πρακτικής (ΟΕΠ) του ΟΟΣΑ και των προγραμμάτων παρακολούθησης της τήρησης των εν λόγω αρχών(1), και ιδίως το άρθρο 3 παράγραφος 1,

Κατόπιν διαβουλεύσεων με την ειδική επιτροπή που έχει ορίσει το Συμβούλιο,

Εκτιμώντας τα ακόλουθα:

(1) Οι δύο πρώτες συνεδριάσεις της Μεικτής Επιτροπής ΕΕ-Ισραήλ, η οποία συγκροτήθηκε δυνάμει της συμφωνίας, πραγματοποιήθηκαν στις 27 Νοεμβρίου 2000 και στις 16 Νοεμβρίου 2001, αντιστοίχως, και επέτρεψαν τη λεπτομερή εξέταση της δημιουργίας του ισραηλινού εθνικού συστήματος παρακολούθησης της ΟΕΠ.

(2) Οι συμπληρωματικές πληροφορίες, τις οποίες ζήτησαν οι υπηρεσίες της Επιτροπής, δόθηκαν έγκαιρα από τη Διαπιστευτική Αρχή του Ισραηλινού Εργαστηρίου (ISRAC), η οποία ενεργεί ως εθνική αρχή παρακολούθησης της ΟΕΠ.

(3) Σύμφωνα με το άρθρο 11 παράγραφοι 2 και 3 της συμφωνίας, η Κοινότητα πρέπει να συμφωνήσει ότι το ισραηλινό σύστημα παρακολούθησης της ΟΕΠ έχει δημιουργηθεί και άρχισε να λειτουργεί ικανοποιητικά πριν από τη λήξη της αρχικής περιόδου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Η Κοινότητα συμφωνεί ότι το ισραηλινό σύστημα παρακολούθησης της ΟΕΠ έχει δημιουργηθεί και άρχισε να λειτουργεί ικανοποιητικά κατά την αρχική περίοδο της συμφωνίας, καθώς και ότι η αρχική περίοδος μπορεί, ως εκ τούτου, να περατωθεί προκειμένου να αρχίσει το λειτουργικό στάδιο της συμφωνίας το αργότερο την 1η Μαΐου 2002.

Βρυξέλλες, 13 Μαρτίου 2002.

Για την Επιτροπή

Pascal Lamy

Μέλος της Επιτροπής

(1) ΕΕ L 263 της 9.10.1999, σ. 6.
Απόφαση της Επιτροπής

της 11ης Φεβρουαρίου 2002

για την τροποποίηση της οδηγίας 92/33/ΕΟΚ ώστε να παραταθεί η παρέκκλιση σχετικά με τους όρους εισαγωγής φυταρίων και πολλαπλασιαστικού υλικού κηπευτικών από τρίτες χώρες

[κοινοποιηθείσα υπό τον αριθμό Ε(2002) 427]

(Κείμενο που παρουσιάζει ενδιαφέρον για τον ΕΟΧ)

(2002/111/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/33/ΕΟΚ του Συμβουλίου, της 28ης Απριλίου 1992, για την εμπορία φυταρίων και πολλαπλασιαστικού υλικού κηπευτικών, εκτός των σπόρων προς σπορά(1), όπως τροποποιήθηκε τελευταία από την οδηγία 1999/29/ΕΚ της Επιτροπής(2), και ιδίως το άρθρο 16 παράγραφος 2 δεύτερο εδάφιο,

Εκτιμώντας τα ακόλουθα:

(1) Η Επιτροπή καλείται, κατ' εφαρμογή του άρθρου 16 παράγραφος 1 της οδηγίας 92/33/ΕΟΚ, να αποφασίσει κατά πόσον το πολλαπλασιαστικό υλικό και τα φυτάρια κηπευτικών, εκτός των σπόρων προς σπορά, που παράγονται σε τρίτη χώρα και παρέχουν τις ίδιες εγγυήσεις όσον αφορά τις υποχρεώσεις του προμηθευτή, την ταυτότητα, τα χαρακτηριστικά γνωρίσματα, τα φυτοϋγειονομικά θέματα, το περιβάλλον ανάπτυξης, τη συσκευασία, τις ρυθμίσεις όσον αφορά τη διενέργεια των επιθεωρήσεων, τη σήμανση και τη σφράγιση, είναι ισοδύναμα, από πάσης απόψεως, προς το πολλαπλασιαστικό υλικό και τα φυτάρια, εκτός των σπόρων προς σπορά, που παράγονται στην Κοινότητα και πληρούν τις απαιτήσεις και τους όρους της ανωτέρω οδηγίας.

(2) Ωστόσο, τα σήμερα διαθέσιμα στοιχεία σε ό,τι αφορά τις προϋποθέσεις που ισχύουν σε τρίτες χώρες εξακολουθούν να μην είναι επαρκή ώστε να είναι η Κοινότητα σε θέση, στην παρούσα φάση, να λάβει μια τέτοια απόφαση ως προς οποιαδήποτε τρίτη χώρα.

(3) Προκειμένου να αποφευχθεί η αναστάτωση των εμπορικών ροών, θα πρέπει να επιτραπεί στα κράτη μέλη, όταν εισάγουν πολλαπλασιαστικό υλικό και φυτάρια κηπευτικών, εκτός των σπόρων προς σπορά, από τρίτες χώρες, να συνεχίσουν να εφαρμόζουν στα εν λόγω προϊόντα όρους ισοδύναμους με εκείνους που ισχύουν για παρόμοια κοινοτικά προϊόντα, σύμφωνα με το άρθρο 16 παράγραφος 2 της οδηγίας 92/33/ΕΟΚ.

(4) Θα πρέπει ανάλογα να παραταθεί περαιτέρω η περίοδος εφαρμογής της παρέκκλισης που προβλέπεται στο άρθρο 16 παράγραφος 2 πρώτο εδάφιο της οδηγίας 92/33/ΕΟΚ, η οποία παρατάθηκε έως τις 31 Δεκεμβρίου 2001 με την απόφαση 1999/29/ΕΚ.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και πολλαπλασιαστικού υλικού για τη γεωργία, τα κηπευτικά και τη δασοκομία,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 16 παράγραφος 2 πρώτο εδάφιο της οδηγίας 92/33/ΕΟΚ, η ημερομηνία "31 Δεκεμβρίου 2001" αντικαθίσταται από την ημερομηνία "31 Δεκεμβρίου 2004".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 11 Φεβρουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 157 της 10.6.1992, σ. 1.

(2) ΕΕ L 8 της 14.1.1999, σ. 29.
Απόφαση της Επιτροπής

της 30ής Ιανουαρίου 2002

για την τροποποίηση της απόφασης 97/569/ΕΚ της Επιτροπής για την κατάρτιση προσωρινών εγκαταστάσεων τρίτων χωρών από τις οποίες τα κράτη μέλη επιτρέπουν τις εισαγωγές προϊόντων με βάση το κρέας, ώστε να συμπεριληφθεί σε αυτούς μια εγκατάσταση της Μαλαισίας

[κοινοποιηθείσα υπό τον αριθμό Ε(2002) 328]

(Κείμενο που παρουσιάζει ενδιαφέρον για τον ΕΟΧ)

(2002/74/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 95/408/ΕΚ του Συμβουλίου, της 22ας Ιουνίου 1995, σχετικά με τις λεπτομέρειες κατάρτισης, για μια μεταβατική περίοδο, προσωρινών πινάκων εγκαταστάσεων τρίτων χωρών, από τις οποίες επιτρέπεται στα κράτη μέλη να εισάγουν ορισμένα προϊόντα ζωικής προέλευσης, προϊόντα αλιείας ή ζώντα δίθυρα μαλάκια(1), όπως τροποποιήθηκε τελευταία από την απόφαση 2001/4/ΕΚ(2) του Συμβουλίου, και ιδίως το άρθρο 2 παράγραφος 4,

Εκτιμώντας τα ακόλουθα:

(1) Με την απόφαση 97/569/ΕΚ της Επιτροπής(3), όπως τροποποιήθηκε τελευταία από την απόφαση 2000/555/ΕΚ της Επιτροπής(4), καταρτίστηκαν προσωρινοί κατάλογοι εγκαταστάσεων τρίτων χωρών από τις οποίες τα κράτη έλη επιτρέπουν τις εισαγωγές προϊόντων με βάση το κρέας.

(2) Η Επιτροπή έλαβε από τη Μαλαισία λεπτομερή στοιχεία για μια εγκατάσταση προϊόντων κρέατος πουλερικών, με εγγυήσεις ότι η εν λόγω εγκατάσταση ανταποκρίνεται πλήρως στις κατάλληλες κοινοτικές υγειονομικές απαιτήσεις και ότι, αν η εγκατάσταση αυτή πάψει να ανταποκρίνεται στις εν λόγω απαιτήσεις, θα ανασταλούν οι εξαγωγικές δραστηριότητες προς την Ευρωπαϊκή Κοινότητα.

(3) Συνεπώς, μπορεί να καταρτιστεί ένας προσωρινός κατάλογος εγκαταστάσεων που παράγουν προϊόντα με βάση το κρέας πουλερικών, όσον αφορά τη Μαλαισία, και, ως εκ τούτου, πρέπει να τροποποιηθεί η απόφαση 97/569/ΕΚ.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο παράρτημα της απόφασης 97/569/ΕΚ της Επιτροπής προστίθεται το κείμενο της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 30 Ιανουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 243 της 11.10.1995, σ. 17.

(2) ΕΕ L 2 της 5.1.2001, σ. 21.

(3) ΕΕ L 234 της 26.8.1997, σ. 16.

(4) ΕΕ L 235 της 19.9.2000, σ. 25.

ΠΑΡΑΡΤΗΜΑ

Μαλαισία

>ΘΕΣΗ ΠΙΝΑΚΑ>
Απόφαση της Επιτροπής

της 13ης Δεκεμβρίου 2002

για τον κατάλογο των εγκαταστάσεων στις Νήσους Φώκλαντ που εγκρίνονται για εισαγωγή νωπού κρέατος στην Κοινότητα

[κοινοποιηθείσα υπό τον αριθμό Ε(2002) 4988]

(Κείμενο που παρουσιάζει ενδιαφέρον για τον ΕΟΧ)

(2002/987/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/EΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών,(1) όπως τροποποιήθηκε τελευταία από τον κανονισμό (EΚ) αριθ. 1452/2001(2), και ιδίως το άρθρο 4 παράγραφος 1 και το άρθρο 18 παράγραφος 1,

Εκτιμώντας τα ακόλουθα:

(1) Οι εγκαταστάσεις σε τρίτες χώρες επιτρέπεται να εξάγουν νωπό κρέας στην Κοινότητα μόνον εφόσον πληρούν τις γενικές και ειδικές διατάξεις που θεσπίζονται στην οδηγία 72/462/EΟΚ.

(2) Κατόπιν διενέργειας κοινοτικής επιθεώρησης, φαίνεται ότι η κατάσταση της υγείας των ζώων στις Νήσους Φώκλαντ είναι συγκρίσιμη με εκείνη των κρατών μελών, ειδικότερα όσον αφορά τις νόσους που μπορούν να μεταδοθούν μέσω του κρέατος, είναι δε ικανοποιητική η διεξαγωγή ελέγχων όσον αφορά την παραγωγή νωπού κρέατος.

(3) Σύμφωνα με το άρθρο 4 παράγραφος 3 της οδηγίας 72/462/ΕΟΚ, οι Νήσοι Φώκλαντ διαβίβασαν λεπτομερείς πληροφορίες σχετικά με την εγκατάσταση η οποία επιτρέπεται να εξάγει νωπό κρέας στην Κοινότητα.

(4) Μέσω κοινοτικών ελέγχων διαπιστώθηκε ότι οι προδιαγραφές υγιεινής της εν λόγω εγκατάστασης είναι επαρκείς και ότι, επομένως, η εγκατάσταση είναι δυνατόν να περιληφθεί σε ένα αρχικό κατάλογο ο οποίος θα καταρτισθεί σύμφωνα με το άρθρο 4, παράγραφος 1 της οδηγίας 72/462/EΟΚ και θα περιλαμβάνει τις εγκαταστάσεις από τις οποίες είναι δυνατόν να επιτρέπονται εισαγωγές νωπού κρέατος. Οι εισαγωγές νωπού κρέατος από την εγκατάσταση που εμφαίνεται στον κατάλογο του παραρτήματος εξακολουθούν να υπόκεινται στις ισχύουσες διατάξεις, στις γενικές διατάξεις της συνθήκης και ιδίως στις λοιπές κοινοτικές κτηνιατρικές ρυθμίσεις που αφορούν την προστασία της υγείας.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η εγκατάσταση των Νήσων Φώκλαντ που εμφαίνεται στο παράρτημα εγκρίνεται για την εξαγωγή νωπού κρέατος στην Κοινότητα.

2. Οι εισαγωγές από την εν λόγω εγκατάσταση εξακολουθούν να υπόκεινται στις κοινοτικές κτηνιατρικές διατάξεις, και ιδίως σε αυτές που αφορούν την προστασία της υγείας.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 13 Δεκεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 198 της 21.7.2001, σ. 11.

ΠΑΡΑΡΤΗΜΑ

Χώρα: Νήσοι Φώκλαντ

>ΘΕΣΗ ΠΙΝΑΚΑ>
Απόφαση της Ευρωπαϊκής Κεντρικής Τράπεζας

της 19ης Δεκεμβρίου 2002

σχετικά με την έγκριση της ποσότητας των κερμάτων που πρόκειται να εκδοθούν το 2003

(ΕΚΤ/2002/12)

(2002/1011/ΕΚ)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 106 παράγραφος 2,

Εκτιμώντας τα ακόλουθα:

(1) Από την 1η Ιανουαρίου 1999, η Ευρωπαϊκή Κεντρική Τράπεζα (ΕΚΤ) έχει το αποκλειστικό δικαίωμα να εγκρίνει την ποσότητα των κερμάτων που εκδίδουν τα κράτη μέλη, τα οποία έχουν υιοθετήσει το ευρώ ("συμμετέχοντα κράτη μέλη").

(2) Τα συμμετέχοντα κράτη μέλη έχουν υποβάλει στην ΕΚΤ, προς έγκριση, τις εκτιμήσεις τους ως προς την ποσότητα των εθνικών κερμάτων που πρόκειται να εκδοθούν το 2003, με συμπληρωματικά επεξηγηματικά σημειώματα σχετικά με τη μεθοδολογία πρόβλεψης,

ΑΠΟΦΑΣΙΖΕΙ:

Άρθρο 1

Έγκριση της ποσότητας των κερμάτων ευρώ που πρόκειται να εκδοθούν το 2003

Με την παρούσα απόφαση, η ΕΚΤ εγκρίνει την ποσότητα των κερμάτων που πρόκειται να εκδοθούν από τα συμμετέχοντα κράτη μέλη το 2003, όπως παρουσιάζεται στον παρακάτω πίνακα:

>ΘΕΣΗ ΠΙΝΑΚΑ>

Άρθρο 2

Τελική διάταξη

Η παρούσα απόφαση απευθύνεται στα συμμετέχοντα κράτη μέλη.

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φρανκφούρτη επί Μάιν, 19 Δεκεμβρίου 2002.

Ο πρόεδρος της ΕΚΤ

Willem F. Duisenberg
Απόφαση του Συμβουλίου

της 10ης Δεκεμβρίου 2002

για την εφαρμογή της κοινής δράσης 2002/210/ΚΕΠΠΑ σχετικά με την αστυνομική αποστολή της Ευρωπαϊκής Ένωσης

(2002/968/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη την κοινή δράση 2002/210/ΚΕΠΠΑ του Συμβουλίου, της 11ης Μαρτίου 2002, για την αστυνομική αποστολή της Ευρωπαϊκής Ένωσης(1), ιδίως δε το άρθρο 9 παράγραφος 1 στοιχείο β) τελευταίο εδάφιο, σε συνδυασμό με το άρθρο 23 παράγραφος 2 δεύτερη περίπτωση της συνθήκης για την Ευρωπαϊκή Ένωση,

Εκτιμώντας ότι το Συμβούλιο θα πρέπει να αποφασίσει για τον τελικό προϋπολογισμό του έτους 2003,

ΑΠΟΦΑΣΙΖΕΙ:

Άρθρο 1

1. Ο προϋπολογισμός της αστυνομικής αποστολής της Ευρωπαϊκής Ένωσης ανέρχεται σε 38 εκατομμύρια ευρώ, από τα οποία το ποσό αναφοράς των 20 εκατομμυρίων ευρώ θα χρηματοδοτηθεί από κοινού από το γενικό προϋπολογισμό της Ευρωπαϊκής Ένωσης.

2. Η διαχείριση των δαπανών που χρηματοδοτείται από το γενικό προϋπολογισμό της Ευρωπαϊκής Ένωσης, κατά την παράγραφο 1, τελεί υπό τις διαδικασίες και κανόνες της Κοινότητας που ισχύουν επί δημοσιονομικών θεμάτων, με την εξαίρεση ότι οιαδήποτε προχρηματοδότηση δεν παραμένει ιδιοκτησία της Κοινότητας.

Άρθρο 2

Η απόφαση αυτή αρχίζει να ισχύει από την ημερομηνία έκδοσής της.

Άρθρο 3

Η παρούσα απόφαση δημοσιεύεται στην Επίσημη Εφημερίδα.

Βρυξέλλες, 10 Δεκεμβρίου 2002.

Για το Συμβούλιο

Ο Πρόεδρος

P. S. Møller

(1) ΕΕ L 70 της 13.3.2002, σ. 1.
Απόφαση του Συμβουλίου

της 5ης Νοεμβρίου 2002

για το διορισμό των σουηδών τακτικών και αναπληρωματικών μελών της συμβουλευτικής επιτροπής επαγγελματικής κατάρτισης

(2002/C 279/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την απόφαση του Συμβουλίου, της 18ης Δεκεμβρίου 1963, περί θεσπίσεως του καταστατικού της συμβουλευτικής επιτροπής επαγγελματικής κατάρτισης(1),

τον κατάλογο υποψηφιότητας που υπέβαλε στο Συμβούλιο η σουηδική κυβέρνηση,

Εκτιμώντας τα ακόλουθα:

(1) Με απόφασή του τής 30ής Σεπτεμβρίου 2002(2), το Συμβούλιο διόρισε τα τακτικά και αναπληρωματικά μέλη της συμβουλευτικής επιτροπής επαγγελματικής κατάρτισης για το διάστημα από 30 Σεπτεμβρίου 2002 μέχρι 29 Σεπτεμβρίου 2004, πλην των εκπροσώπων της Σουηδίας.

(2) Πρέπει να διοριστούν τα τακτικά και αναπληρωματικά μέλη της Σουηδίας στην εν λόγω επιτροπή για το εναπομένον διάστημα της θητείας, ήτοι έως την 29η Σεπτεμβρίου 2004,

ΑΠΟΦΑΣΙΖΕΙ:

Άρθρο 1

Διορίζονται τακτικά και αναπληρωματικά μέλη της συμβουλευτικής επιτροπής επαγγελματικής κατάρτισης για την περίοδο από 5 Νοεμβρίου 2002 έως 29 Σεπτεμβρίου 2004:

I. ΕΚΠΡΟΣΩΠΟΙ ΤΩΝ ΚΥΒΕΡΝΗΣΕΩΝ

>ΘΕΣΗ ΠΙΝΑΚΑ>

II. ΕΚΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΑΖΟΜΕΝΩΝ

>ΘΕΣΗ ΠΙΝΑΚΑ>

III. ΕΚΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΟΔΟΤΩΝ

>ΘΕΣΗ ΠΙΝΑΚΑ>

Άρθρο 2

Η παρούσα απόφαση δημοσιεύεται προς ενημέρωση στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 5 Νοεμβρίου 2002.

Για το Συμβούλιο

Ο Πρόεδρος

T. Pedersen

(1) ΕΕ 190 της 30.12.1963, σ. 3090/63, όπως τροποιήθηκε από την απόφαση της 9ης Απριλίου 1968 (ΕΕ L 91 της 12.4.1968, σ. 26).

(2) ΕΕ C 243 της 9.10.2002, σ. 1.
Απόφαση της Επιτροπής

της 15ης Οκτωβρίου 2002

για τροποποίηση της απόφασης 2000/807/EΚ για τον καθορισμό της κωδικοποιημένης μορφής και των κωδικών όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ του Συμβουλίου

[κοινοποιηθείσα υπό τον αριθμό Ε(2002) 3786]

(Κείμενο που παρουσιάζει ενδιαφέρον για τον ΕΟΧ)

(2002/807/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 82/894/EΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα(1), όπως τροποποιήθηκε τελευταία από την απόφαση 2000/556/EΚ της Επιτροπής(2), και ιδίως το άρθρο 5 παράγραφος 2 πρώτη περίπτωση,

Εκτιμώντας τα ακόλουθα:

(1) Η απόφαση 2000/807/EΚ της Επιτροπής(3) καθορίζει την κωδικοποιημένη μορφή και τους κωδικούς όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ.

(2) Στην απόφαση 2002/309/EΚ, Eυρατόμ του Συμβουλίου και της Επιτροπής σχετικά με τη συμφωνία επιστημονικής και τεχνολογικής συνεργασίας της 4ης Απριλίου 2002 για τη σύναψη επτά συμφωνιών με την Ελβετική Συνομοσπονδία(4), προβλέπεται η έγκριση της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων καθώς και η προσχώρηση της Ελβετίας στο σύστημα γνωστοποίησης ζωονόσων (ADNS).

(3) Εξάλλου, η λοιμώδης αναιμία των σαλμονιδών και η ιογενής αιμορραγική σηψαιμία πρέπει να συμπεριληφθούν στον κατάλογο γνωστοποιούμενων ασθενειών στα πλαίσια του ADNS, δεδομένου ότι οι ασθένειες αυτές μνημονεύονται στους καταλόγους I και II αντίστοιχα του παραρτήματος A της οδηγίας 91/67/EΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(5), όπως τροποποιήθηκε τελευταία από την οδηγία 98/45/EΚ(6).

(4) Προκειμένου η γνωστοποίηση της εκδήλωσης της κλασικής πανώλους των χοίρων σε αγριόχοιρους να διαχωρίζεται από την εκδήλωσή της σε κατοικίδιους χοίρους καθώς και να γνωστοποιούνται χωριστά οι διάφοροι υποτύποι της κλασικής πανώλους των χοίρων, πρέπει να καθορισθούν διαφορετικοί κωδικοί όσον αφορά τις εν λόγω ασθένειες.

(5) Για τη διασφάλιση του απορρήτου των διαβιβαζόμενων πληροφοριών, δεν επιτρέπεται η δημοσίευση των παραρτημάτων της παρούσας απόφασης.

(6) Ως εκ τούτου, η απόφαση 2000/807/EΚ πρέπει να τροποποιηθεί αναλόγως.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα παραρτήματα IV έως VII της απόφασης 2000/807/EΚ τροποποιούνται σύμφωνα με τα παραρτήματα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 15 Οκτωβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 378 της 31.12.1982, σ. 58.

(2) ΕΕ L 235 της 19.9.2000, σ. 27.

(3) ΕΕ L 326 της 22.12.2000, σ. 80.

(4) ΕΕ L 114 της 30.4.2002, σ. 1.

(5) ΕΕ L 46 της 19.2.1991, σ. 1.

(6) ΕΕ L 189 της 3.7.1998, σ. 12.
Απόφαση της Επιτροπής

της 24ης Οκτωβρίου 2002

για τροποποίηση για τέταρτη φορά της απόφασης 2002/383/ΕΚ που προβλέπει ορισμένα μέτρα προστασίας σχετικά με την κλασική πανώλη των χοίρων στη Γαλλία, στη Γερμανία και στο Λουξεμβούργο

[κοινοποιηθείσα υπό τον αριθμό Ε(2002) 4009]

(Κείμενο που παρουσιάζει ενδιαφέρον για τον ΕΟΧ)

(2002/839/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/EOK του Συμβουλίου, της 26ης Ιουνίου 1990, σχετικά με κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/EOK(2), και ιδίως το άρθρο 10 παράγραφος 4,

Εκτιμώντας τα ακόλουθα:

(1) Σε ορισμένες παραμεθόριες περιοχές μεταξύ της Γαλλίας, της Γερμανίας και του Λουξεμβούργου διαπιστώθηκαν κρούσματα κλασικής πανώλους των χοίρων.

(2) Εξεταζόμενες υπό το πρίσμα των εμπορικών συναλλαγών ζώντων χοίρων, τα κρούσματα αυτά είναι ικανά να θέσουν σε κίνδυνο το ζωικό κεφάλαιο άλλων περιοχών της Κοινότητας.

(3) Η Γαλλία, η Γερμανία και το Λουξεμβούργο έχουν λάβει μέτρα στο πλαίσιο της οδηγίας 2001/89/ΕΚ του Συμβουλίου της 23ης Οκτωβρίου 2001, σχετικά με τα κοινοτικά μέτρα για την καταπολέμηση της κλασικής πανώλης των χοίρων(3).

(4) Η Επιτροπή εξέδωσε την απόφαση 2002/383/ΕΚ, που προβλέπει ορισμένα μέτρα προστασίας σχετικά με την κλασική πανώλη των χοίρων στη Γαλλία, στη Γερμανία και στο Λουξεμβούργο(4), η οποία τροποποιήθηκε στη συνέχεια από την απόφαση 2002/790/ΕΚ(5).

(5) Ενόψει της εξέλιξης της επιδημιολογικής κατάστασης των άγριων και των οικόσιτων κρίνεται σκόπιμο να παραταθούν τα μέτρα που έχουν εγκριθεί. Ως εκ τούτου, θα πρέπει να τροποποιηθεί ανάλογα και η απόφαση 2002/383/ΕΚ.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 9 της απόφασης 2002/383/ΕΚ η φράση "20 Οκτωβρίου 2002" αντικαθίσταται από τη φράση "30 Απριλίου 2003" και η φράση "31 Οκτωβρίου 2002" αντικαθίσταται από τη φράση "30 Απριλίου 2003".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 24 Οκτωβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 316 της 1.12.2001, σ. 5.

(4) ΕΕ L 136 της 24.5.2002, σ. 22.

(5) ΕΕ L 274 της 11.10.2002, σ. 38.